
CASPAR JOHANNES BOYE. 

ET MINDEBLAD 
VED HANS HUNDREDAARSFEST. 



PRÆSTEN Og Digteren Caspar Johannes 
Boye blev født paa Kongsberg i Norge 
d. 27. Decbr. 1791. Over den store og alsidige 
Virksomhed, som han udfoldede i første Halv- 
del af det 19de Aarhundrede, har Glemslens 
Slør allerede hvilet i mange Aar; men da hans 
Navn nu en Gang tilhører Historien, saa vil 
vi i Hundredaaret efter hans Fødsel drage 
dette Slør til Side og mindes ham, hvis Salmer 
endnu den Dag i Dag lyder trindt omkring 
i vore Kirker. 

Da han blev født, var hans Fader Rektor 
ved den paa Kongsberg i Aaret 1786 gen- 
oprettede Latinskole. Saa vel her som senere 
i Trondhjem, hvor han virkede i samme 
Stilling, vandt han et agtet og anset Navn 
som en dygtig og alvorlig Pædagog, der siden 
mindedes med Kærlighed og Ærbødighed af 

sine gamle Disciple. I sit første Ægteskab 
med Dorothea Sophie Styhr havde han tre 
Sønner: Provst C. B., Rektor (senere Told- 
kasserer) A. B. samt Caspar Johannes Boye. 




I Trondhjem, hvortil Faderen, som oven- 
for nævnt, blev forflyttet, forberedtes Caspar 
Johannes Boye til Eksamen artium. Da han 
imidlertid, efter endt Skolegang, var for ung 
til at underkaste sig denne Eksamen, maatte 
han endnu i to Aar opholde sig i Norge. 
Disse Aar tilbragte han da med at give In- 

formationer; men ved Siden heraf syslede 
han ogsaa med Poesi, som han allerede da 
omfattede med stor Kærlighed og levende 
Interesse. Fra denne Tid skriver sig da ogsaa 
flere af hans Smaadigte, af hvilke: »Elegi ved 
Ruinerne af Munkeklostret paa Tuterøen« (en 

i TrondhjemsQorden) siden blev optaget i 
en trykt Digtsamling. Da han i Aaret 1810 
kom til København som Student, vandt han, 
paa Grund af sit indtagende Væsen og sin 
digteriske Begavelse, snart Indpas i mange 
Hjem, blandt hvilke det Collinske bør nævnes 
i første Række. Til dette Hjem blev han 
nærmere knyttet, som vi senere vil faa at se. 

Det var i en rig og bevæget Tid, at Boye kom 
til København for ved dets Universitet at 
begynde paa sit Embedsstudium; thi endnu 
var Klangen af det Malm, »der dundred det ny 
Aarhundred en Morgensang«, ikke forstummet. 

1 Alt, hvad der var oppe baade paa Litera- 
turens og Politikens Omraade, tog han Del 
med Liv og Lyst, ligesom der ogsaa begyndte 
at komme Fart i hans egen poetiske Produk- 
tion. I de Kredse, hvori han færdedes, saa 
man op til den unge, begavede Student, hvis 
poetiske Talent man snart lærte at skatte. 
Der hengik imidlertid heller ikke ret lang 
Tid, inden det store Publikum ogsaa fik Øje 

paa ham. Anledningen hertil gav hans Digt: 
»Nor til Dana«, der var fremkaldt ved Fred- 
slutningen 1814. Sin Harme over, at Dan- 
mark da, uden at anstrænge sig til det yderste, 
gav Afkald paa Norge, gav han Luft i dette 
Digt, der, uagtet det aldrig blev trykt, snart 
var paa alles Læber. Forgæves søgte Politiet 
at tilintetgøre Afskrifterne, der fløj Landet 
over. 

Under dette bevægede Liv havde han fort - 
sat sine Studier, saaledes at han i Aaret 1816 
kunde underkaste sig den theologiske Em- 
bedseksamen, efter at han først i nogle Aar 
havde studeret Jura. Et Par Aar herefter 
(1818) blev han ansat som Andenlærer ved 
Jonstrup Skolelærerseminarium og ægtede i 
det samme Aar en Datter af den fra Kampen 
for Trykkefriheden bekendte Michael Gottlieb 
Birchner. Efter Birchners Død havde hans 
Enke ægtet Jonas Collin, der saaledes blev 
Stiffader til Boyes Hustru. Med dette ny Afsnit 
af hans Liv begynder hans egentlige Forfatter- 
virksomhed, som vi kan inddele i to Perioder, 
af hvilke den første strækker sig fra Aaret 
1818 indtil hans Kaldelse som Præst for Sølle- 
rød Menighed i Sjællands Stift i Aaret 1826. 

Hans anden og sidste Forfatterperiode 
falder under hans gejstlige Virksomhed: fra 

1826 indtil hans Død den 6. Juli 1853, da 
han faldt som et Offer for Koleraepidemien. 

Under sit Ophold paa Jonstrup Semina- 
rium viede han sig fornemmelig til den dra- 
matiske Poesi; men ved Siden heraf gav han 
sig ogsaa af med lyrisk Digtning; saaledes 
udgav han i Aaret 1819 en Digtsamling; men 
det var dog først og fremmest som dramatisk 
Forfatter, han i disse Aar udfoldede en be- 
tydelig Virksomhed. I de otte Aar, hvori han 
opholdt sig paa Jonstrup, indleverede han 
saaledes en anselig Række Skuespil til Teatret. 
Største Delen af disse Stykker blev imidler- 
tid modtaget med ringe Bifald af Publikum ; 
naar Teaterdirektionen alligevel vedblev med 
at modtage hvert nyt Stykke, som Boye ind- 
leverede, saa skyldtes det sikkert det Forhold, 
hvori han stod til Teatrets daværende Chef, 
Jonas Collin. 

Paa en enkelt Undtagelse nær (»William 
Shakespeare«) er Æmnerne til alle disse 
Stykker hentede fra Historien. Nogle af de 
vigtigste er: »Brødrene i Lejre«, »Conradin, 
den sidste Hohenstaufer«, »Juta, Dronning 
af Danmark«, »Svend Grathe« (i hvilket Sørge- 
spil Boyes mest bekendte Sang: »Der er et 
Land, dets Sted er højt mod Norden« findes), 
»Kong Sigurd« o. m. a — At der til Grund 

for denne hans historisk-dramatiske Digtning 
virkelig skulde ligge noget grundigt historisk 
Studie er næppe tænkeligt, naar man tager 
det korte Tidsrum, inden for hvilket alle 
disse Værker saa Lyset, i Betragtning. Denne 
Mangel paa historisk Indsigt spores da ogsaa 
gennem alle hans Arbejder paa dette Om- 
raade. Naar dog enkelte af hans Skuespil 
formaaede at rive Publikum med, saa skyld- 
tes det først og fremmest de ypperlige Skue- 
spillere: Ryge og Nielsen, i hvis Hænder 
Hovedrollerne som oftest blev lagte, og der- 
næst den fine og betagende Musik, som den 
store Tonemester Kuhlau — for Syngespil- 
lenes Vedkommende — ledsagede dem med. 
Det gaar imidlertid ikke an at nægte hans 
dramatiske Værker poetisk Værdi: de ud- 
mærker sig ved en rig lyrisk Diktion og et 
blomstrende Sprog. 

Man føler uvilkaarligt, at han er i Slægt, 
om end langt ude, med sin store Mester: 
Oehlenschlåger. Hans Stykker forsvandt hurtig 
fra Scenen, kun en enkelt Gang dukkende 
op igen, for stedse at synke i Graven med 
de Mænd, der havde baaret dem oppe. 

Vi vender os nu til den anden Side af 
hans Forfattervirksomhed, der med hans 
Kaldelse til Præst tager en ny Retning. Fra 

dette Tidspunkt — 1826 — ophører hans dra- 
matiske Virksomhed; men som Salmedigter 
bryder han sig nu en ny Bane, som han fort- 
sætter med Held i sine senere Embedsstil- 
linger: som Præst ved St. Olai Kirke i Hel- 
singør (fra 1835) og som Sognepræst ved 
Garnisonskirke i København (fra 1847). Han 
havde allerede 1817 anslaaet Salmetonen, da 
han udgav en metrisk Oversættelse af en Del 
af Davids Salmer under Titel af »Davids- 
harpen« ; men det var først nu, han for Alvor 
helligede sig til den religiøse Digtning; og 
paa dette Omraade udfoldede han ligeledes 
en betydelig Virksomhed. 

Han udgav saaledes, nærmest med Hen- 
syn til en paatænkt Indførelse af en ny Salme- 
bog for den danske Kirke, et stort Salmeværk, 
hvis fire Samlinger udkom 1833 — 1837 under 
Tilel af: »Aandelige Digte og Sange«. Dette 
Værk fortsattes med en ny Samling: »Aande- 
lige Digte og Sange«, der udkom i to Dele 
1840—1843, og endelig udgav han i Aaret 1847 
første Del af en ny og forøget Udgave af sin 
religiøse Digtning, der efter hans Død fuld- 
endtes af A. Baggesen og I. C. Holck. Denne 
sidste Udgave udkom i 3 Bind 1847-1854. 

Det var Kingos Harpe, han greb, dén, 
hvorom han synger i det Digt, hvormed han 



12 CASPAR JOHANNES BOYE 

tilegner Dronning Caroline Amalie sit første 
Salmeværk : 

»Urørt staar i støvet Krog 
Kirkeharpen, Kingo slog. 
Danmark ejer Skjalde nok; 
ingen den i Hænde tog; 
ingen i den hele Flok 
synge vil paa gammel Vis 
Herrens Lov og Korsets Pris.« 

Selv om det i en Tid, da »Strængene bruste 
fra Grundtvigs Haand«, og Ingemann sang sine 
dejlige Salmer, lyder noget fordringsfuldt at 
sige, at »Kirkeharpen, Kingo slog«, staar urørt, 
og at »ingen den i Hænde tog«, saa maa vi 
dog indrømme, at Kingo er den Salmedigter, 
han nærmest er i Slægt med; thi det er To- 
nerne fra Kingos Harpe, der klinger — selv 
om det kun er svagt, saa dog lydeligt — 
gennem alle hans Salmer, der udmærker sig 
ved en sand kristelig Aand og en ren, ægte 
Begejstring. Han henter ofte sit Udgangspunkt 
fra Naturen, hvis Skønhed og Rigdom han 
paa en mesterlig Maade forstaar at fremstille 
i et skønt og billedrigt Sprog. Blandt de bedste 
af hans Salmer, der endnu lyder i vore Kirker, 
kan nævnes: »Lidt kun detbaader, at Mesteren 
Huset opbygger«, »Dj^bt helder Aaret i dets 
Gang«, »Bliv hos os, Mester, Dagen helder«. 

»Naturen holder Pinsefest« og »Hvor blev 
Guds Jord et dejligt Sted«. Foruden disse 
Salmer findes der i vor nuværende »Salme- 
bog til Kirke- og Husandagt« henved 30 Salmer 
af ham. Som vi heraf kan se, hævder han 
sig en smuk Plads i vor Salmedigtning. 

Ogsaa som Prædikant vandt han sig et anset 
Navn. Som hans store Kærlighed til Naturen 
afspejler sig i alle hans Salmer, saaledes vidner 
ogsaa hans Prædikener, af hvilke der udkom 
forskellige Samlinger, om den samme Kær- 
lighed til Naturen, fra hvilken han ofte henter 
sit Stof. Han forstod som faa at læse af Jord 
og Himmel en hellig Tekst. Som han i Or- 
kanens Røst hører en Opfordring til at love 
Gud som Naturens evige Herre, der kender 
den belejlige Stund til at lade dens Kræfter 
virke efter sin Almagts og Visdoms Vilje, 
saaledes hører han ogsaa i den milde For- 
aars-Vind Guds kærlige Fader-Røst, der lyder 
til os her oven fra. I den venlige Foraars- 
Aften, naar Vestens Skyer rødmer for Guds 
Aasyns Straaler, som i den dybe og tavse 
Vinternat, naar de funklende Stjærner høj- 
tideligt skrider hen over Himmelhvælvingen, 
føler han Guds usynlige Nærværelse i Na- 
turen. Hans Forkyndelse fandt da ogsaa Gen- 
klang i mangt et Hjærte, og Søndag efter 

Søndag fyldtes hans Kirke af en lyttende 
Skare, som elskede det ærlige og oprigtige 
Sandhedsvidne, der til sin sidste Stund: 

»stod trofast Vagt med Herrens Ord 
ved Døbefont og Alterbord.« 



LUDVIG ADOLPH BØDTCHER. 

ET MINDEBLAD 

PAA 

HUNDREDAARSDAGEN FOR HANS FØDSEli. 



LUDVIG Bødtchers Liv var ikke rigt paa 
j epokegørende Begivenheder: stille og 
fredeligt hengled det — uden Kamp og uden 
praktiske Formaal; men al Tid omgivet af 
en forunderlig Skønhedsglans. Han var en 
lykkelig Mand, lykkelig i den Forstand, at 
han hele sit lange Liv igennem kunde følge 
den stærke Frihedstrang, som Naturen havde 
udrustet ham med; thi til Arbejde og Kamp 
var han ikke skabt, »hans Liv var som Blom- 
stens, at nyde Livets Skønhed og at gengive 
den«. Begge disse Dele har han da ogsaa i 
rigt Maal forstaaet; han har som faa nydt 
Livets Skønhed og Rigdom ; men al Tid paa 
en smuk og taktfuld Maade, og til sin sidste 
Stund ejede han Sangens Gave. Vel har han 

ikke efterladt sig store Arbejder; én lille Digt- 
samling, der Aaret efter hans Død suppleredes 
med hans »sidste Digte«, er Alt, hvad vi har 
fra hans Haand; men hvert eneste Blad i 
denne bærer da ogsaa Vidnesbyrd om hans 
store lyriske Talent. 




Det er sikkert derfor paa sin Plads, naar 
vi nu i Hundred-jaret efter hans Fødsel mindes 
ham med Tak for den Skat, han i sine Digte 
har beriget den danske Literatur med. 

Ludvig Adolph Bødtcher blev født i Kø- 
benhavn den 22. April 1793. Hans Fader, 
Søren B., var Inspektør ved det lavrvikske 
Jærnmagasin. Han var en alvorlig og stræng 

Mand, som omfattede Digtekunsten med 
stor Kærlighed og Interesse. Hans Hustru, 
Conradine, f. Qvist, var en Plejedatter af 
GrevDanneskjold-Laurwigen. Hun var baade i 
aandelig og legemlig Henseende en fuldstæn- 
dig Modsætning til sin Mand: hun var af et 
livligt Temperament, var lille og mørk af 
Udseende, hvorimod han, der havde et mørkt 
og alvorligt Sind, var høj og blond. De levede 
i et saare lykkeligt Ægteskab, der var vel- 
signet med seks Børn; af disse var Ludvig 
Bødtcher det yngste. »Han var — ligesom 
Grundtvig, Ingemann og Hauch — en Benja- 
min.« 

Han var endnu kun en lille Dreng, da 
Adam Oehlenschlåger kom i Forældrenes Hus. 
Oehlenschlågér havde nemlig sluttet Venskab 
med Bødtchers ældre Broder, Anton. I sine 
Erindringer fortæller Oehlenschlåger : » Medens 
jeg endnu gik i Efterslægten, havde jeg faaet 
et Privatteater indrettet hos Anton Bødtcher, 
hvis Fader var Forvalter ved det lavrvikske 
Jærnmagasin. I Faderens Fraværelse tillod 
Moderen os gerne at spille Komedie i de 
store, rummelige Værelser. Jeg fik en lille 
Trup samlet af Anton Bødtcher, hans Søster 
og et Par andre, og nu spillede vi for en 
Del af vore Skolekammerater.« Som Herman 

von Bremen i »Den politiske Kandestøber« 
saa Ludvig Bødtcher for første Gang den 
senere Digterkonge, som skulde aabne hans 
Øje for Poesiens underfulde Verden. 

Da han havde fyldt sit syvende Aar, satte 
Faderen ham i Borgerdydsskolen. Uagtet han 
under hele sin Skolegang ikke lagde nogen 
særlig Flid for Dagen, saa hævdede han sig 
dog al Tid en smuk Plads blandt sine Kamme- 
rater paa Grund af sin udmærkede Forstand 
og klare Fatteevne. 

Medens han endnu sad paa Skolebænken, 
begyndte han at skrive Vers og viste ved 
flere Lejligheder, at han havde et kritisk 
Blik og et grundigt Kendskab til Versebyg- 
ningen. Da han saaledes en Gang blev eksa- 
mineret af sin Rektor, Professor Nielsen, i 
Latin, overraskede han denne med at over- 
sætte sit Pensum af Horats metrisk og rimet. 
Denne Præstation indbragte ham dog alt andet 
end Ros; thi hans Rektor nøjedes ikke med 
at give ham en alvorlig Irettesættelse; men 
han klagede endog til Faderen, der lovede 
at passe omhyggeligt paa, at Ludvig ikke 
skulde »spilde Tiden«. At dette ikke al Tid 
lykkedes den samvittighedsfulde Fader, frem- 
gaar af følgende pudsige Scene, som vi vil 
lade Bødtcher selv fortælle: 

»Som Direktør i »Det videnskabelige Sel- 
skab«, en anset Klub, overværede Fader 
Stiftelsesdagsfesten og viste os hjemme som 
sædvanligt de forfattede Sange. Iblandt disse 
var der én, han ikke noksom kunde rose, 
og da jeg havde læst den og tav, spurgte 
han spodsk: »Naa, hvad siger du, Poet?« — 
Nu havde jeg tilfældigvis selv skrevet den 
og svarede derfor koldblodigt: »Aa ja, den er 
ret god><, og skød den fra mig. — »Ret god!« 
sagde han vred, »den er min Sjæl ypperlig, 
det har alle sagt.« — Her var Fristelsen for 
stor, og jeg ytrede, at jeg ikke ret vel turde 
rose den, da den var af mig selv. Efter en 
lille Pause udbrød han med megen Heftighed : 
»Ja, den er min Sjæl god alligevel I«« 

Han har sikkert ofte under sin Skolegang 
længtes efter den Dag, da han som Student 
for stedse kunde sige Skolen Farvel og med 
Liv og Lyst hengive sig til Syslen med Poesi. 
Denne Dag oprandt i Aaret 1812, da han 
blev dimitteret til Universitetet. 

Han blev altsaa Student i en Tid, da der 
var Liv i Literaturen, da Oehlenschlåger stod 
i sin fulde Glans, da Ingemann, Hauch og 
Heiberg traadte frem. Med Begejstring lyttede 
han til Tonerne fra Oehlenschlågers Harpe, 
og med levende Interesse fulgte han de lite- 

rære Bevægelser. — Sammen med nogle gode 
Venner, deriblandt J. M. Thiele og Abrahams, 
stiftede han i sit Rusaar et hlle literært og 
poetisk Selskab »Hebec Medlemmerne af 
dette Selskab kom sammen en Gang hver 
Uge for enten at oplæse deres egne Digte 
eller holde Foredrag. I disse Sammenkomster 
deltog Bødtcher dog næsten aldrig; thi hele 
sit Liv var han besjælet af en levende Fri- 
hedstrang og Uafhængighedsfølelse; derfor 
følte han heller aldrig hverken Trang eller 
Lyst til at samle sine Evner om nogen større 
poetisk Opgave; men nøjedes med at ind- 
rykke sine Digte i forskellige Blade og Tids- 
skrifter, hvor de al Tid modtoges med megen 
Velvilje af Publikum. 

En dyb og alvorlig Sorg, der pludselig 
ramte ham i hans første Studenteraar, kunde 
dog kun for en Tid formørke hans milde og 
ungdomsfrejdige Blik paa Tilværelsen. Om 
denne Sorg fortæller han selv: 

»Jeg blev tidlig som Student forelsket i 
en yndig, ung Pige og var hemmelig forlovet 
med hende i henved tre Aar; men hun døde 
pludselig af Brystsyge. Hendes Død gjorde 
mig saa ondt, at jeg aldrig mere tænkte 
alvorlig paa en lignende Forbindelse, end- 

skønt jeg skylder varmhjertede Kvinder mange 
lykkelige Timer i mit Liv.« 

Hans Livsglæde var for frisk til, at den 
skulde have sit Hjem paa Kirkegaarden ; 
derfor forvandledes denne store Sorg, der i 
Øjeblikket smertede ham dybt, til en mild 
Erindring. Hans Øje søgte da heller aldrig 
hendes Træk: 

»i Gravens fugtigmørke Gemme; 

men hæved paaskeglad sig kæk 

mod Lyset, hvor hun nu har hjemme.« 

I et fint og yndigt Digt skildrer han et Møde^ 
som han havde med hende paa Kirkegaarden 
Aaret før hendes Død: 

>Rød sank til Hvile Dagens Stjerne 

i Guld og Pragt 

og vinked frem sin blege Terne 

til Nattevagt; 

men varm endnu af Kys fra Solen 

var Vind og Luft, 

og rundt om sendte Natviolen 

sin søde Duft. — 

Og paa hin Bænk ved Aftentide 

hun trofast sad — 

jeg satte mig ved hendes Side 

vemodig glad; 

som dybe Suk de sagte Vinde 

forbi os drog, 

af alle Hjerterne der inde 

kun vore slog. 

Da stirred hun med ét og bæved, 

og op hun f6r — 

ved hendes Fod sig langsomt hæved 

den sorte Jord. 

Af Angst sneg dunkel sig en Skygge 

ind i min Sjæl, 

det var, som blegnede vor Lykke 

i samme Kvæld. 

» Kom ! « hvisked jeg, * hvorfor vel grue ? 

det intet gjaldt — 

en Muldvarp skød sin lille Tue, 

se, det var alt I« . . . 

Ak, sælsomt skifter Livets Scene! 

Knap svandt et Aar, 

da sad jeg atter — men alene, 

hvor Bænken staar: 

Det elskte Navn jeg maatte skue 

paa Gravens Brædt 

og gyse for den lille Tue, 

som dog fik Ret.« 

Uden at forberede sig til nogen Embeds- 
eksamen dyrkede han i disse Aar — foruden 
Poesi — Musik og Skuespilkunst. Den Tone- 
kunstner, han elskede højest, var Mozart. 
Det var for ham, som blev han hensat i en 
skønnere og renere Verden, naar han stille 
og tavs lyttede til hans herlige Mesterstykker; 
selv dyrkede han Guitaren, og for dette In- 
strument har han skrevet flere Digte. 

Hvad hans Interesse for Skuespilkunsten 
angaar, saa var den saa levende, at han endog 
optraadte paa adskillige af de Privatteatre, 
som København paa denne Tid var saa vel 
forsynet med. Han har sikkert haft Talent 
i denne Retning; thi baade Oehlenschlåger 
og Rahbek, der begge havde set ham optræde 
i »Enigheden« og »Thalia«, opfordrede ham 
stærkt til at gaa til Teatret; naar han imid- 
lertid ikke fulgte disse Opfordringer, saa var 
det ikke af Mangel paa Lyst; men fordi han 
vidste, at Faderen aldrig vilde tillade ham 
det. Hans store Selvkritik hindrede ham vel 
ogsaa heri; thi, som han selv siger; »Jeg 
var stræng imod mig selv og fandt, at mit 
Ansigt ikke afgav en Maske, som var stor 
nok for Scenen.« — Han har i det af A. P. 
Liunge udgivne »Literatur-, Kunst- og Tea- 
terblad« skrevet en Del Afhandlinger om 
Skuespilkunst samt flere Teaterkritiker, der 
alle vidner om hans store Interesse for Scenen. 

Medens han nu selv havde megen Glæde 
af sine literære Arbejder, saa betragtede Fade- 
ren dem kun som Tidsspilde, og dette pinte 
Bødtcher i den Grad, at han, der hidtil for 
at bevare sin Frihed uindskrænket havde 
undgaaet ethvert bundet Forhold, til sidst 
opfyldte Faderens indtrængende Bøn og tog 

imod en Plads under Magistraten. Denne 
Virksomhed, der passede saa lidt for hans 
poetiske Natur, blev dog ikke af lang Varig- 
hed; thi da han ved Faderens Død, der ind- 
traf kort Tid efter, at han havde tiltraadt 
denne Plads, blev Ejer af en lille Formue, 
der var tilstrækkelig til at tilfredsstille hans 
beskedne Fordringer til Livet, saa ilede han 
med at foretage en Rejse til Italien, som 
han saa ofte i Tankerne havde gæstet. 

Det var kun hans Hensigt at opholde sig 
der nede i et Par Aar; men — »Rom er et 
fortryllet Bur«, som han siger i et af sine 
Digte, og da han først var kommen inden 
for den hellige Stads Mure, saa blev han der 
i hele elleve. Han var som skabt til at færdes 
i disse henrivende Egne, udrustet som han 
var med et aabent Blik for Naturens Skøn- 
heder og med en fmt udviklet Kunstsans. I 
en Række Digte, der baade fra Indholdets 
og Formens Side er rene Mesterværker, har 
han skildret Italiens herlige Natur og Livet 
under Roms evigblaa Himmel. Det kunde 
være fristende at hidsætte nogle af disse 
smukke og friske Digte; men dette tillader 
Pladsen desværre ikke. 

Blandt alle de navnkundige Mænd, som 
paa denne Tid opholdt sig i Rom, var ogsaa 

Thorvaldsen, til hvem Bødtcher traadte i et 
varmt og inderligt Venskabsforhold. 1 et fint 
udført Digt har han givet os et levende Bil- 
lede af den store Kunstner: 

>Han kommer fra sit tavse Kunstnerhjem, 

hvor tidligt alt hans Genius har været, 

og i haus Haand er eudnu lidt af Leret, 

som travlt han krammer, alt som han gaar frem. 

En høj og mandig Vækst, og dog saa blød! 

og hvilken Pande, fuld af Aand og Tanke! 

Og Haaret vægtigt som en lille Manke, 

der vifter Kindens endnu friske Glød! 

Den lette, jævne Morgenfrakke, 

som straks beretter hist og her, 

at den kommer Gipsen lidt for nær, 

en Hat, som bred mod Solen værner, 

og Kravens renlig hvide Skær 

er al den Stads, hvormed han ta'r til Takke — 

og kunde dog — var Lysten dertil vendt — 

bedække Brystet som et Firmament 

med lutter Kors og blanke Stjerner! c 

Det Venskabsforhold, hvori Bødtcher 
traadte til Thorvaldsen, blev i én Henseende 
af stor Betydning. 

Omkring Aaret 1834 henvendte Thorvald- 
sen sig til Bødtcher, der frem for nogen 
anden besad hans Fortrolighed, og erklæ- 
rede, at det var hans Ønske, at hans Fødeby 
kom til at eje de betydeligste af hans Værker, 

Og i dette Øjemed anmodede han ham om 
en testamentarisk Disposition. Dette ingen- 
lunde lette Hverv røgtede Bødtcher med saa 
stor Kærlighed og Omhu, at det virkelig 
lykkedes ham at skaffe Danmark de rige 
Kunstskatte, som nu er vort Fædrelands 
Stolthed og Pryd. 

I denne vigtige Sag henvendte Bødtcher 
sig ikke til de romerske Jurister, hvis bort- 
ræsonnerende Kritik var ham vel bekendt; 
men han skrev hjem til den højt ansete og 
indflydelsesrige Konferensraad Collin og bad 
ham om Raad og Vejledning. 

I det varmt skrevne Brev forestillede han 
Collin, hvor sørgeligt det vilde være, om det 
af ham og Thorvaldsen opsatte Testamente 
»af Mangel paa en nøje Iagttagelse af Alt, 
hvad Loven i saa Henseende byder, i Tiden 
skulde kunne rokkes eller gøres tvivlsomt af 
de herværende (romerske) Jurister, der vist 
nok efter hans (Thorvaldsens) Død paa højere 
Befaling ikke vil undlade at lede efter ethvert 
ubestemt Ord eller forsømt Form«; thi, føjer 
han til: »Desværre behøver de ikke at søge 
længe, dersom Testamentet beholder sin nu- 
værende Skikkelse.« 

Det var den rette Mand, Bødtcher havde 
henvendt sig til; thi sammen med Anders 

Sandøe Ørsted udarbejdede Collin nu en 
Disposition, der var tilstrækkelig utvetydig i 
sine Bestemmelser og i formel Henseende 
uantastelig. Imod dette Dokument havde 
Thorvaldsen intet at indvende, og med Glæde 
underskrev han det; men Æren for, at denne 
Sag blev ordnet paa saa tilfredsstillende en 
Maade, tilkommer ene og alene Bødtcher. 

Allerede det følgende Aar, 1835, sendte 
den danske Regering Fregatten »Bellona«, 
ført af Kaptejn L. de Coninck, til Rom for 
at hente Thorvaldsens kongelige Gave. Selv 
ledsagede Bødtcher — om Bord paa Fregat- 
ten — den kostbare Ladning til sit Fædre- 
land, som han ikke havde set i elleve Aar. 
Da han mærkede, det bar mod Hjemmet, 
stemtes hans Sjæl til Sang, og han skrev 
det smukke Digt: 

»Du Bølge fra den danske Kyst, 
med Jubel hilse vi dig atter! 
Paa ny sig vugger ved dit Bryst 
din unge, harniskklædte Datter.« 

Til »Bellonas« Ære synger han i dette Digt: 

»Da svang hun sig, saa smuk som stærk, 
til Landet, rigt paa Kunst begavet, 
og tog en herlig Kunstners Værk 
og bar det højt igennem Havet!« 

Den 27. August ankom »Bellona« lykkelig 
og vel til København, hilset af en jublende 
Menneskemasse. 

Ved sin Hjemkomst havde Bødtcher, til 
Trods for de mange Aars Forløb, den Glæde 
at træffe alle sine Søskende i Live; men »det 
var«, som han skriver, »paa høj Tid, at jeg 
kom hjem; thi næste Aar døde min ældste 
Broder, og det ene Led af Kæden brast efter 
det andet«. 

Selv blev det ham forundt åt leve endnu 
i 39 Aar, og i al den Tid boede han i en 
tarvelig Lejlighed i — Sværtegadel Hvor 
klinger ikke dette Navn melankolsk i Sammen- 
ligning med Piazza Barberina, hvor han 
havde levet saa skøn og rig en Tid I Og dog 
— hans beskedne Fordringer til Livet, hans 
lykkelige Evne til at finde sig glad og til- 
freds under dets skiftende Kaar gjorde ogsaa 
hans Ophold i disse ellers saa triste Om- 
givelser venligt og hyggeligt. 

Hans lille Stue, som man naaede op til 
ad en snæver og skrøbelig Vindeltrappe, havde 
et ret ejendommeligt Udseende paa Grund 
af det mørke Loft og de kulsorte Vægge, som 
han aldrig tillod sin Vært at pudse op. »Det 
er et kostbart Tapet, jeg har paa mine Vægge«, 
plejede han at sige til den, der første Gang 

besøgte ham; »men De kan ogsaa tro, der 
er gaaet mangen udmærket Cigar op i Røg, 
førend jeg har faaet en saa dyb Farve paa 
Loft og Vægge!« Paa en lille Reol, som han 
havde anbragt oven paa et mægtigt Chatol, 
stod hans egen Buste, som Bissen havde 
modelleret i Rom, og paa Væggen hang hans 
Guitar og en Mængde gode Haandtegninger; 
henne ved Vinduet, hvis Karm al Tid var 
fyldt med duftende Blomster, stod en stor og 
magelig Lænestol, som han især yndede at 
sidde i. Saaledes saa den Stue ud, hvor han 
levede det sidste Afsnit af sit Liv, og hvor 
saa mange af Datidens betydeligste Digtere 
og Kunstnere al Tid fandt et kært og godt 
Tilholdssted; her levede han — glad og 
lykkelig — i Mindet om den rige og straa- 
lende Tid, han havde tilbragt sammen med 
Thorvaldsen i det underfulde Land, der havde 
fyldt hans Sjæl med saa mange skønne og 
uudslettelige Indtryk. 

Af og til lod han i disse Aar et Digt 
trj^kke; men det var først i Aaret 1856, han 
udgav sine samlede »Digte, ældre og nyere«. 
Denne lille Digtsamling, der har oplevet det 
ene Oplag efter det andet, modtoges med 
stor og fortjent Velvilje baade af Publikum 
og af Kritiken. 

Hans Digtning, der er en ren og skær 
Lyrik, minder meget om Christian Win- 
thers og Emil Aarestrups; men dens Tone 
er langt mildere og mere lidenskabsløs end 
hos de to nævnte Digtere ; den er en tro Af- 
spejling af hans noble og elskværdige Per- 
sonlighed. Det er en Selvfølge, at hans mange- 
aarige Ophold i Italien har sat sig dybe 
Spor i dette lille Bind Digte; men det skal 
siges til hans Ros, at han aldrig glemte sit 
Fædreland, som han har viet mange af sine 
allerbedste Sange. Som Indtryk fra hans 
Romertid finder vi i denne Digtsamling de 
skønne og formfuldendte Digte : »Mødet med 
Bacchus«, »Aften ved Ariccia«, »Nemi«, »Mor- 
gen i »Nemi« og »Genkomst til Nemi«. 

Det var dog ikke al Tid det Storslaaede i 
Naturen, der satte ham i Stemning og gav 
ham Stof til Sang, nej ! det Stille og det Smaa 
havde en særlig Tiltrækningskraft for ham. 
Han kendte Menneskehjertet til Bunds, kendte 
dets dybe Længsler og dets stille Kampe, 
og han vidste vel, hvad der af Storm og 
Stille kan huses i et Menneskebryst; herom 
vidner de yndige Digte: »Efter Sorgen« og 
»Englen Israfil«, der for sin alt for bløde 
Medlidenhed fik den Straf »at hente Sjælene 
til Himlens Glæde« uden at turde trøste de 

Efterladte med »Haab om Gensyn hist i Evig- 
heden« : 

»Men ser han i det dunkle Sygekammer 
et Barn sig vaande i den sidste Stund, 
og hører han den blege Moders Jammer, 
da fristes tit til Trøst hans tavse Mund — 
men lydig imod Gud han venter stille 
og bringer tavs til Himmerig den Lille.« 

Hvor højt han havde elsket denne Jord^ 
hvor han havde levet saa rigt og lykkeligt 
et Liv, følte han bedst, da »Aftenskyggerne 
voksede«, og han maatte »staa rede med 
Pas og Rejsestav«; men han frygtede ikke 
Døden; thi i Kristendommens Lys saa han 
det ukendte Land, han gik i Møde. Med Tak 
til Gud: 

» — — — — — — for Sangens Gave 

i al din Miskundhed« 

døde han stille og fredeligt -— den 1. Oktober 
1874 — i sit 82. Aar. 

